प्रज्ञा ठाकुर के बाद अब इस BJP विधायक ने गोडसे को बताया राष्ट्रभक्त  
भाजपा की विधायक हैं उषा ठाकुर 
गोडसे को बताया राष्ट्रभक्त 
इससे पहले प्रज्ञा ठाकुर ने दिया था विवादित बयान
साध्वी प्रज्ञा सिंह ठाकुर के नाथूराम गोडसे को लेकर दिए बयान के बाद अब अब एक भाजपा विधायक उषा ठाकुर (Usha Thaku) ने गोडसे को राष्ट्रभक्त बताया है. सोशल मीडिया पर वायरल हुए वीडियो में मध्यप्रदेश की भाजपा विधायक उषा ठाकुर ने महात्मा गांधी के हत्यारे नाथूराम गोडसे  (Nathuram Godse) को कथित तौर पर 'राष्ट्रवादी' बताया, जिसके बाद विवाद खड़ा हो गया है. संबंधित वीडियो में एक न्यूज चैनल का संवाददाता ठाकुर से पूछता सुनाई पड़ रहा है कि क्या वह गोडसे को  राष्ट्रवादी मानती हैं? इस सवाल पर भाजपा विधायक यह जवाब देती हैं, 'वह तो राष्ट्रवादी हैं ही.' ठाकुर, विधानसभा में इंदौर जिले के महू क्षेत्र की नुमाइंदगी करती हैं. वह भाजपा की प्रदेश इकाई की उपाध्यक्ष भी हैं. 
वीडियो के मुताबिक गोडसे   (Nathuram Godse)  के बारे में पूछे गए अन्य प्रश्न पर ठाकुर ने कहा, 'यह तो वह ही जान सकते हैं कि क्या काल-परिस्थिति रही होगी जो उन्होंने यह फैसला (गांधी की हत्या) किया. मैं सोचती हूं कि आपको और हमें तो इस बारे में टिप्पणी भी नहीं करनी चाहिये.' गांधी के हत्यारे पर भाजपा विधायक के विवादास्पद बयान को लेकर उनका पक्ष जानने की कोशिश की गई, लेकिन अब तक उनसे संपर्क नहीं हो सका है. इस बीच, बीजेपी की प्रदेश इकाई की अनुशासन और छानबीन समिति के संयोजक बाबूसिंह रघुवंशी ने कहा, 'गोडसे को लेकर मीडिया के एक तबके द्वारा भाजपा नेताओं से लगातार अनर्गल सवाल क्यों किये जा रहे हैं? मौजूद वक्त में ये सवाल सरासर अप्रासंगिक हैं.' रघुवंशी ने कहा, 'जहां तक सोशल मीडिया पर ठाकुर के वायरल वीडियो का प्रश्न है, मुझे लगता है कि इस वीडियो को काट-छांट कर पेश किया गया है और केवल एक शब्द को पकड़कर अनावश्यक विवाद खड़ा करने की कोशिश की जा रही है.' 
बहरहाल, पखवाड़े भर में यह दूसरा मौका है जब प्रदेश में भाजपा की महिला नेताओं द्वारा गोडसे  (Nathuram Godse)  पर विवादास्पद बयानबाजी के चलते पार्टी को असहज स्थिति का सामना करना पड़ा हो. भाजपा नेता प्रज्ञा सिंह ठाकुर द्वारा गांधी के हत्यारे को 'देशभक्त' बताये जाने वाला बयान पार्टी के लिए पहले ही मुश्किलें खड़ी कर चुका है. हालांकि, भाजपा ने गांधी के हत्यारे पर प्रज्ञा के कथन से कड़ी असहमति जताई थी जिसके बाद भोपाल की नवनिर्वाचित सांसद को अपने इन विवादास्पद बोलों के लिये सार्वजनिक तौर पर माफी मांगनी पड़ी थी. उधर, सूबे में सत्तारूढ़ कांग्रेस ने इस सिलसिले में भाजपा पर निशाना साधा है. प्रदेश कांग्रेस प्रवक्ता नीलाभ शुक्ला ने कहा, 'गोडसे को लेकर प्रज्ञा और ऊषा ठाकुर के विवादास्पद बयानों के बाद भाजपा के छद्म राष्ट्रवाद का असली चेहरा सामने आ गया है. दोनों भाजपा नेताओं ने गांधी के हत्यारे को महिमामंडित करने का महापाप किया है.' शुक्ला ने मांग की, 'भाजपा को चाहिये कि वह प्रज्ञा और उषा ठाकुर को पार्टी से फौरन निष्कासित करे और उनके जहरीले बयानों के लिए देश से माफी मांगे.'